《严州名宦九首 其六 赵抃》
明代·林光

铁面御史衢州英，立朝赫赫扬芳声。纠弹那复避权倖，国本未立殷忧形。

披肝露胆向仁祖，朝言夕有睦州行。睦州正在家邻境，况复水媚而山明。

市羊岁且为民患，栽茶无地税还征。移文抗疏获蠲免，至今遗爱人犹称。

作者简介：广东东莞人，字缉熙。成化元年举人。通经史，得吴澄论学诸书，读之大喜。中举后，从陈献章学。初为平湖教谕，官至襄王府左长史。